ህገወጥ ቤቶችን የማፍረሱ ተግባር ተጠናክሮ እንደሚቀጥል ተገለጸ
 አዲስ አበባ:- በአዲስ አበባ አንዳንድ አካባቢዎች የኮሮና ቫይረስ ስርጭት መከሰትን ምክንያት በማድረግ እየተገነቡ ያሉ ህገወጥ ቤቶችን የማፍረሱ ተግባር ተጠናክሮ እንደሚቀጥል ተገለጸ።  የአዲስ አበባ ፖሊስ ኮሚሽን ህዝብ ግንኙነት ቢሮ ሃላፊ ኮማንደር ፋሲካ ፋንታው በተለይ ለአዲስ ዘመን ጋዜጣ እንደተናገሩት መንግስት በሀገሪቱ የተፈጠረውን የኮሮና ቫይረስ ስርጭት መከላከል ላይ ትኩረት ማድረጉን እንደ ክፍተት በመጠቀም በቦሌ ክፍለ ከተማ በሌሊት ህገ ወጥ ግንባታ ያከናወኑ ግለሰቦች ቤት እንዲፈርስ ተደርጓል።  በቀጣይም ለእንደዚህ አይነት ተግባሮች ከተማ አስተዳደሩም ሆነ ፖሊስ ኮሚሽኑ ምንም አይነት ምህረት አያደርግም። በዚህ ጉዳይም ከማንም ጋር ለድርድር አይቀርብም።  ቤቶቹ ዛሬ ባይሆንም ነገ ከነገ ወዲያ መፍረሳቸው አይቀርም ነበር ያሉት ኮማንደር ፋሲካ ከዚህ በኋላም አንዳንድ ችግሮች መከሰታቸውን አንደ ጥሩ አጋጣሚ በመጠቀም ህገ ወጥ ግንባታዎችን ለማስፋፋት የሚያስቡ ካሉ እርምጃ የመውሰዱ ተግባር ተጠናክሮ የሚቀጥል መሆኑንም ጠቁመዋል።  ከቀናት በፊት የክፍለ ከተማ አስተዳደሩ በፌስቡክ ገጹ ላይ በስሩ በሚገኙ ወረዳዎች ውስጥ የኮሮና ቫይረስ መከሰትን ተከትሎ አንዳንድ ግለሰቦች በክፍለ ከተማው ውስጥ ባሉ ክፍት ቦታዎች ላይየተሰሩ ሕገወጥ የቤት ግንባታዎችን እያፈረሰ መሆኑን የገለፀ ሲሆን መሰል ሕገወጥ ድርጊቶችን የመከላከሉ ተግባር ተጠናክሮ የሚቀጥልና የክፍለ ከተማውም ሆነ አጠቃላይ የከተማዋ ነዋሪዎች የሕግ የበላይነትን ለማረጋገጥ በሚደረገው ጥረት ከመንግሥት ጎን በመቆም የድርሻቸውን እንዲወጡ ጥሪ ማስተላለፉ ይታወሳል። አዲስ ዘመን ሚያዝያ 2/2012 ራስወርቅ ሙሉጌታ